Լինում են նաև մեկ ուրիշ` առաջին հայացքից մարդու համար անհասկանալի, անցանկալի և ցավ պատճառող երևույթներ: Օրինակ` մարդու մոտ ի հայտ են գալիս նոր, մինչև այդ չերևացած, չբացահայտված բաներ. հանկարծ նկատում ես նոր` բացասական բնավորության գծեր, մտքի մեջ անմաքուր պատկերներ, հայհոյություններ, սեքսուալ բնույթի մտքեր և այլն: Ոչ բոլորն են կիսվում, ներկայացնում դա ուրիշներին, ծածկում են՝ կարծելով, որ ծոմի ժամանակ միայն դրական բաներ պետք է տեղի ունենան: Շատերը դատապարտում են իրենց կարծելով, որ իրենք ինչ-որ բանում մեղավոր են և սկսում են դատապարտել իրենք իրենց: Բայց իրականում թաքնված բաները ծոմապահության ժամանակ ի հայտ են գալիս Աստծո լույսի տակ: Դա ազատագրության համար առաջին անհրաժեշտ պայմանն է: Սա ոչ թե տխրելու, այլ ուրախանալու և Աստծուն փառք տալու առիթ է: